Soc.culture.occitan

**soc.culture.occitan** es un grop de difusion d'informacions creat sul malhum Usenet a la debuta de 1997.

Ten son origina de discussions sus la list-oc. Sa tòca èra de crear un grop dedicat a la cultura occitana dins la ierarquia mondiala. 

Après de discussions dins l'encastre d'aquela list-oc, notadament per l'elaboracion de la carta del grop, Joan Jacme Maureta e Joan Francés Blanc botèron en camin lo Procès de creacion de soc.culture.occitan|procès de creacion.

## Justificacion
La creacion d'un grop sus Usenet se fa segon un procès definit dempuèi de temps e se deu acompanhar d'una justificacion (*rationale*) e d'una carta (*charter*), totas doas en anglés.

La justificacion èra aquela : *Demèst las lengas romanicas, l'occitan (tanben conegut coma *lenga d'òc* o *provençal*) es la mai espandida sens estatut oficial (al nivèl d'un país o d'una region autonòma). Una lista de discussion per corrièr electronic de mai de 100 abonats es ja en plaça, mas d'unes son desrengats de recebre los messatges dins sa boita de letras professionala, que i a de contribucions pro frequentas, e que los interèssan pas forçadament.*

## Carta
La carta de soc.culture.occitan es : *soc.culture.occitan serà un grop d'informacion sur l'airal que s'i parla la lenga d'òc : cultura, lenga, politica, istòria e totes los subjèctes normalament discutits dins un grop del tipe "soc.culture".*
*La cultura occitana es la cultura de l'airal que s'i parla l'occitan-lenga d'òc. Aquel airal cubrís lo tèrç mai al sud de França, la val d'Aran dins la Comunautat autonòma de Catalonha (Espanha), las nautas valadas aupencas del Piemont e la vila calabresa de Guardia Piemontese (Itàlia).*
*La cultura occitana es una cultura plan definida, qu'aguèt una granda espandida a l'atge mejan amb los Trobadors e l'eretgia catara.*
*Aqueles dos subjèctes, e los esfòrces actuals de reviscòl la lenga e las tradicions occitanas seràn los subjèctes mai sovent discutits. Recomandam, que lo grop serà pas moderat, d'inclaure un mot-clau sul tèma de discussion dins l'objècte de cada messatge - per exemple Istòria, Lenga, Cultura, Politica, etc.*.

## Procès de creacion
La creacion se faguèt en 7 etapas :
# 17 d'octobre de 1996 : RFD (*Request for discussion*) - primièra demanda de discussion sus news.announce.newgroups e d'autres grops. Aquela demanda aguèt gaireben pas cap de resson (una sola responsa, d'un anglés que demandava d'utilizar puslèu .languedoc o .provence, que per el deviá èsser una discussion ligada a una província istorica.
# 8 de genièr de 1997 : Segonda RFD (demanda de discussion) emesa per de motius de calendièr (lo temps maximum entre la RFD e lo CFV èra passat, que Joan Jacme Maureta e Joan Francés Blanc agèron de mal a trobar un *votetaker* independent al moment del cap d'an).
# 31 de genièr de 1997 : Primièr CFV (*Call for Vote* : apèl a votacion) emés per lo finlandés Jani Patokallio
# 10 de febrièr de 1997 : Segond e darrièr apèl a votacion
# 22 de febrièr de 1997 : Fin de la votacion
# Las resultas foguèron publicadas per Jani Patolkallio lo meteis jorn : la creacion èra acceptada per 245 voses de 276 - contra 30 voses e 1 abstencion (i deu aver una majoritat dels dos tèrces e una diferéncia de mai de 100 voses entre los per e los contra).
# 3 de març de 1997 : Primièr messatge mandat per Ralph Leuth.

## Referéncias